Ar ziņām “Pasaulē, Latvijā, Latgalē” Radio Alise Plus studijā Juris Saukāns. ========================================== 
Nākamajā Igaunijas parlamenta sasaukumā ievēlētas 30 sievietes. Tas ir lielākais sieviešu skaits, kāds jebkad bijis Rīgikogu. Pirms četriem gadiem ievēlētajā Igaunijas parlamenta sasaukumā bija 28 sievietes. Satversmes sapulcē, kas bija pirmais Igaunijas parlaments un strādāja 1919.-1920.gadā, bija tikai deviņas dāmas. Igaunijas parlamentā Rīgikogu jeb Valsts sapulcē ir 101 deputāts, kas tiek ievēlēts uz četru gadu termiņu. Svētdien līdz vēlēšanu iecirkņu slēgšanai plkst.20 Igaunijā nobalsojuši 63,7% vēlētāju.
===============================================
ANO dalībvalstis pēc 36 stundu sarunu maratona ANO galvenajā mītnē Ņujorkā sestdienas vakarā vienojās noteikt aizsargājamu statusu 30% pasaules okeānu un jūru. Līgums attiecas uz starptautiskajiem ūdeņiem, kuros visām valstīm ir tiesības kuģot, zvejot un veikt pētījumus. Pašlaik tikai 1,2% šo ūdeņu ir aizsargāti. Pēdējās desmitgadēs dramatiski pieaudzis kaitējums, ko okeānu un jūru ekosistēmām nodara klimata pārmaiņas, pārmērīga nozveja un kuģu satiksme. Sarunas par Starptautisko ūdeņu līgumu ilga desmit gadus, jo bija nesaskaņas par finansējumu un zvejas tiesībām.
===============================================
Kalnu Karabahas policijas un Azerbaidžānas karavīru apšaudē svētdien dzīvību zaudējuši vairāki cilvēki abās konflikta pusēs, pavēstīja Kalnu Karabahas un Azerbaidžānas pārstāvji. Atbilstoši Kalnu Karabahas pārstāvju versijai svētdienas rītā netālu no starptautiski neatzītās republikas galvaspilsētas Stepanakertas Azerbaidžānas diversantu grupa uzbrukusi vietējās policijas auto, un rezultātā trīs policisti nogalināti, bet viens ievainots. Azerbaidžānas Aizsardzības ministrija savukārt apgalvo, ka ar automobili vesta munīcija no Armēnijas Kalnu Karabahas armēņu bruņotajām vienībām.
===============================================
Valdību veidojošās partijas ir vienojušās Daugavas dambja rekonstrukcijai Jēkabpilī piešķirt 12,5 miljonus eiro, aģentūrai LETA apgalvoja Jēkabpils mērs Raivis Ragainis (LZP). Viņa pārstāvētā Latvijas Zaļā partija ietilpst valdošās koalīcijas politiskajā spēkā "Apvienotais saraksts". "No valdības sadarbības padomes saņemts akcepts, ka tiks piešķirti 12,5 miljoni eiro, ieskaitot pievienotās vērtības nodokli, lai nostiprinātu dambi ar betonu no iekšpuses. Šos darbus nepaspēsim paveikt vienā gadā, jo tur ir iepirkumi, sarunu procedūras, viss pārējais," klāstīja Ragainis. Jēkabpils mērs prognozēja, ka ka paies vismaz trīs mēneši, līdz varēs noslēgt līgumu par dambja rekonstrukcijas darbiem.
=============================================
Rēzeknes pilsētā palielināts maznodrošinātas mājsaimniecības ienākumu slieksnis līdz 436 eiro pirmajai vai vienīgajai personai mājsaimniecībā un 305 eiro pārējām personām mājsaimniecībā, liecina publikācija oficiālajā izdevumā "Latvijas Vēstnesis". Maznodrošinātas mājsaimniecības ienākumu slieksnis palielināts ar Rēzeknes domes lēmumu 23.februārī, grozot saistošos noteikumus, kas bija pieņemti 2020.gadā. Iepriekš maznodrošinātas mājsaimniecības ienākumu slieksnis Rēzeknes pilsētas pašvaldībā bija 381 eiro pirmajai un vienīgajai personai mājsaimniecībā un 267 eiro katrai nākamajai personai mājsaimniecībā.
==============================================
Svētdienas naktī Līvānu novada Sutru pagastā dega saimniecības ēka ar malku un graudiem. Kā informēja Valsts ugunsdzēsības un glābšanas dienestā, izsaukums uz Sutru pagastu tika saņemts plkst.3.33. Notikuma vietā konstatēts, ka ar atklātu liesmu 140 kvadrātmetru platībā deg šķūnis ar malku un graudiem.
+++++++++++++++++++++++++++++++++++++++++++++++
10. martā Ilūkstē darbu sāks Jaunsargu mācību bāze, vēsta Augšdaugavas novada pašvaldība. Iecere tādu veidot Jaunsardzes vajadzībām un valsts aizsardzības mācībām radās pagājušā gada novembrī. Tika uzsvērts, ka jauna mācību priekšmeta ieviešana Latvijas skolās ir saistīta ar virzību uz visaptverošu aizsardzības sistēmu un Aizsardzības ministrija nolēma atbalstīt Ilūkstes vidusskolas, Jaunsardzes centra un Augšdaugavas novada pašvaldības iniciatīvu par bāzes izveidi. Daudzfunkcionāla treniņu bāze nepieciešama dienas nodarbību, nometņu un sacensību organizēšanai Augšdaugavas novadā un Latgalē. Tā darbosies kā atbalsta punkts mācībām reģionā. No 2024.gada valsts aizsardzības izglītība būs viens no obligātajiem mācību priekšmetiem vidusskolā, tāpat kā matemātika vai latviešu valoda.
==============================================
Ziņu apskatu “Pasaulē, Latvijā, Latgalē” veidoja radio Alise Plus informācijas un ziņu dienests ar "Sabiedrības Integrācijas Fonda" atbalstu, radio Alise Plus studijā bija Juris Saukāns.